CELEX: 52014XG1211(01)
Language: ro
Date: 2014-12-11
Title: Concluziile Consiliului – „Formarea practicienilor din domeniul dreptului: un instrument esențial pentru consolidarea acquis-ului UE”

11.12.2014   
            
            
               RO
            
            
               Jurnalul Oficial al Uniunii Europene
            
            
               C 443/7
            
         Concluziile Consiliului
   „Formarea practicienilor din domeniul dreptului: un instrument esențial pentru consolidarea acquis-ului UE”
   (2014/C 443/04)
   CONSILIUL UNIUNII EUROPENE,
   REAMINTIND:
   Comunicarea Comisiei către Parlamentul European și Consiliu din 29 iunie 2006 privind formarea judiciară în Uniunea Europeană [COM(2006) 356 final];
   Rezoluția Consiliului privind formarea profesională a judecătorilor, a procurorilor și a personalului din justiție în cadrul Uniunii Europene (2008/C 299/01);
   Articolul 81 alineatul (2) litera (h) și articolul 82 alineatul (1) litera (c) din Tratatul privind funcționarea Uniunii Europene, referitoare la sprijinirea de către Uniune a formării profesionale a magistraților și a personalului din justiție în materie civilă și penală;
   Magna Carta din 2010 a judecătorilor Consiliului consultativ al judecătorilor europeni din cadrul Consiliului Europei, care evidențiază faptul că formarea inițială și la locul de muncă constituie un drept și o obligație pentru judecători și că formarea este un element important în vederea asigurării independenței judecătorilor, precum și a calității și eficienței sistemului judiciar [CCJE (2010) 3 final];
   Comunicarea Comisiei Europene intitulată „Instaurarea unui climat de încredere în justiție la nivelul UE – O nouă dimensiune a formării judiciare europene” [COM(2011) 551 final];
   Concluziile Consiliului din 27 octombrie 2011 privind formarea judiciară europeană (2011/C 361/03);
   Rezoluția Parlamentului European din 14 martie 2012 referitoare la formarea judiciară [2012/2575(RSP)];
   Comunicarea Comisiei Europene „Agenda UE în domeniul justiției pentru 2020 – Consolidarea încrederii, a mobilității și a creșterii în cadrul Uniunii” [COM(2014) 144 final];
   Orientările strategice ale Consiliului European pentru spațiul de libertate, securitate și justiție din 27 iunie 2014 în care se precizează că „[s]e impune luarea de măsuri suplimentare cu privire la […] promovarea formării profesioniștilor din domeniu” (EUCO 79/14);
   SUBLINIAZĂ că:
   Judecătorii și procurorii, precum și alți practicieni din domeniul dreptului, joacă un rol fundamental în garantarea respectării dreptului Uniunii Europene.
   Justiția, inclusiv cooperarea judiciară, a devenit o politică matură a UE odată cu intrarea în vigoare a Tratatului de la Lisabona; spațiul european de justiție trebuie acum consolidat; formarea reprezintă un instrument esențial pentru a garanta că drepturile acordate de legislația UE devin o realitate, că eficacitatea sistemelor de justiție din statele membre sporește și că practicienii din domeniul dreptului au încredere reciprocă în sistemele de justiție ale celorlalți. Acest lucru, la rândul său, ar trebui să contribuie la asigurarea bunei desfășurări a procedurilor transfrontaliere și a recunoașterii hotărârilor judecătorești;
   SALUTĂ:
   
            
               1.
            
            
               faptul că peste 210 000 de practicieni în domeniul dreptului, indiferent că sunt judecători, procurori, personal din instanțe, avocați, notari sau executori judecătorești, au participat la formări în materie de drept al UE între 2011 și 2013, astfel cum s-a arătat în rapoartele anuale ale Comisiei referitoare la formarea judiciară europeană;
            
         
            
               2.
            
            
               diseminarea de bune practici în materie de formare pentru judecători, procurori, avocați și personal din instanțe și diseminarea de recomandări în vederea îmbunătățirii formării pentru aceste profesii, rezultate din Proiectul-pilot privind formarea judiciară europeană propus de Parlamentul European în 2012 și pus în aplicare de Comisia Europeană în 2013 și 2014;
            
         
            
               3.
            
            
               adoptarea programului „Justiție” (1) pentru perioada 2014-2020, care sprijină și promovează formarea judiciară în vederea favorizării unei culturi comune juridice și judiciare și care alocă 35 % din bugetul său global, și anume, 132 de milioane EUR, acestui obiectiv;
            
         
            
               4.
            
            
               creșterea participării judecătorilor și a procurorilor la schimburi și la alte activități de formare transfrontaliere care au fost efectuate, facilitate și coordonate de Rețeaua europeană de formare judiciară (EJTN) în ultimii ani;
            
         RECUNOAȘTE că:
   
            
               1.
            
            
               Deși situația se îmbunătățește, mai sunt multe de făcut pentru a atinge obiectivul ambițios ca jumătate (aproximativ 700 000) din toți practicienii din domeniul dreptului să participe la formare în materie de drept al UE între 2011 și 2020.
            
         
            
               2.
            
            
               Necesitățile de formare ale practicienilor din domeniul dreptului nu sunt încă îndeplinite în totalitate, iar situația variază între profesiile juridice și între statele membre.
            
         
            
               3.
            
            
               Bunele practici trebuie difuzate pe scară largă, actualizate, reutilizate și difuzate în rândul tuturor profesiilor juridice.
            
         
            
               4.
            
            
               Practicienii din domeniul dreptului se confruntă în continuare cu obstacole care îi împiedică să participe la activități de formare, de exemplu, din cauza lipsei de timp sau de buget, lipsa de cursuri de formare care să includă dreptul UE sau lipsa competențelor lingvistico-juridice care sunt necesare pentru a participa la activități de formare transfrontaliere.
            
         
            
               5.
            
            
               La nivelul UE, EJTN se află în poziția cea mai bună pentru a coordona, prin intermediul membrilor săi, activitățile naționale de formare și pentru a dezvolta o ofertă de formare transfrontalieră pentru judecători și procurori; EJTN a primit din ce în ce mai mult sprijin sub formă de cofinanțare din partea Uniunii Europene în ultimii ani;
            
         INVITĂ FURNIZORII NAȚIONALI DE FORMARE JUDICIARĂ ȘI FURNIZORII DE FORMARE PENTRU PROFESIILE JURIDICE:
   
            
               1.
            
            
               să integreze în mod sistematic formarea în materie de drept al UE și, în special, în materie de Carta drepturilor fundamentale a Uniunii Europene în activitățile de formare inițială și continuă la nivel național, atunci când este necesar pentru îndeplinirea corespunzătoare a funcțiilor judiciare sau profesionale;
            
         
            
               2.
            
            
               să dea urmare celor mai bune practici și recomandărilor care rezultă din Proiectul-pilot privind formarea judiciară europeană, după caz;
            
         
            
               3.
            
            
               să faciliteze recunoașterea activităților transfrontaliere de formare în materie de drept al UE în alt stat membru sau oferite de un furnizor european de formare ca îndeplinind obligațiile naționale de formare, în cazul în care acestea există;
            
         
            
               4.
            
            
               să îmbunătățească, acolo unde este necesar, colectarea de date fiabile privind formarea și punerea la dispoziția Comisiei a acestor date, pentru a permite Comisiei să continue să îmbunătățească precizia raportării anuale privind formarea judiciară europeană;
            
         
            
               5.
            
            
               să sprijine coordonarea formării furnizate de organizațiile naționale ale profesiilor juridice liberale, prin intermediul entităților lor respective de la nivelul UE;
            
         INVITĂ STATELE MEMBRE:
   
            
               1.
            
            
               să transpună prioritatea concluziilor Consiliului European din iunie 2014 privind formarea practicienilor din domeniul dreptului în măsuri concrete prin:
               
                           —
                        
                        
                           alocarea resurselor bugetare necesare pentru dezvoltarea unei oferte de formare adecvate;
                        
                     
                           —
                        
                        
                           acordarea pentru practicienii din domeniul dreptului a posibilității de a participa la activitățile de formare oferite;
                        
                     
         
            
               2.
            
            
               luarea în considerare a posibilității de a spori sprijinul financiar pentru EJTN, dar cel puțin menținerea acestui sprijin, ținând seama de cadrul juridic al EJTN și de cofinanțarea directă de către statele membre a anumitor formări ale EJTN în conformitate cu necesitățile de formare relevante, pentru a corespunde contribuției UE și a permite rețelei să-și dezvolte în continuare activitățile, cum ar fi schimburi și formări transfrontaliere;
            
         
            
               3.
            
            
               sprijinirea colectării de date fiabile în acest domeniu;
            
         INVITĂ COMISIA EUROPEANĂ:
   
            
               1.
            
            
               să recurgă la expertiza disponibilă în statele membre și în rândul părților interesate și să valorifice buna activitate a EJTN și rezultatele Proiectului-pilot privind formarea judiciară europeană, atunci când are în vedere pregătirea unei recomandări privind standardele în materie de formare referitoare la toate profesiile juridice;
            
         
            
               2.
            
            
               să raporteze în continuare cu privire la participarea practicienilor din domeniul dreptului la formare în materie de drept al Uniunii și în materie de drept al altor state membre;
            
         
            
               3.
            
            
               să organizeze periodic reuniuni la nivelul UE cu părțile interesate implicate în formarea practicienilor din domeniul dreptului, pentru a analiza progresele înregistrate și a contribui la pregătirea, în cazul în care este necesar, a unor îmbunătățiri suplimentare ale formării judiciare europene;
            
         
            
               4.
            
            
               să organizeze o reuniune specifică la nivelul UE cu părțile interesate pentru a identifica activitățile de formare existente, pentru a identifica eventualele lacune și pentru a propune îmbunătățiri, cu un accent deosebit pe formarea practicienilor din domeniul dreptului și a funcționarilor publici care aplică Carta drepturilor fundamentale a Uniunii Europene;
            
         
            
               5.
            
            
               să încurajeze furnizorii de formare, indiferent dacă sunt publici sau, după caz, privați, să organizeze mai multe formări în materie de drept al UE și în materie de competențe lingvistico-juridice străine pentru profesiile juridice, având în vedere obiectivul ca astfel de formări să fie de înaltă calitate și eficiente din punctul de vedere al costurilor;
            
         
            
               6.
            
            
               să abordeze tema specifică a formării personalului din instanțe, inclusiv în ceea ce privește îmbunătățirea formării în materie de drept al UE pentru membrii personalului din instanțe ale căror atribuții cuprind elemente de drept al UE și în ceea ce privește facilitarea cooperării transfrontaliere dintre furnizorii de formare pentru personalul din instanțe, dacă este cazul;
            
         
            
               7.
            
            
               să sporească progresiv, respectând cerințele și procedurile bugetare ale UE, sprijinul financiar pentru Rețeaua europeană de formare judiciară, care este instrumentul esențial pentru îmbunătățirea formării judecătorilor și a procurorilor în UE;
            
         
            
               8.
            
            
               să sporească sprijinul financiar pentru proiectele de formare transfrontalieră, astfel cum se prevede în programul „Justiție” pentru perioada 2014-2020, reducând în același timp sarcina administrativă pentru beneficiari;
            
         
            
               9.
            
            
               să dezvolte în continuare secțiunea privind formarea portalului european e-justiție, incluzând e-learning, ca un instrument eficient pentru dezvoltarea în continuare a formării judiciare europene.
            
         
      (1)  Regulamentul (UE) nr. 1382/2013 al Parlamentului European și al Consiliului din 17 decembrie 2013 de instituire a programului „Justiție” pentru perioada 2014-2020 (JO L 354, 28.12.2013, p. 73).